CELEX: 32022D0540
Language: lt
Date: 2022-04-01 00:00:00
Title: Komisijos įgyvendinimo sprendimas (ES) 2022/540 2022 m. balandžio 1 d. kuriuo sudaromas pagal Europos Parlamento ir Tarybos reglamentą (ES) 2019/787 saugomų geografinių nuorodų, dėl kurių pagal Europos Parlamento ir Tarybos reglamento (ES) 2019/1753 2 straipsnį turi būti teikiamos tarptautinės registracijos paraiškos, sąrašas

2022 4 5   
               
               
                  LT
               
               
                  Europos Sąjungos oficialusis leidinys
               
               
                  L 106/15
               
            
         KOMISIJOS ĮGYVENDINIMO SPRENDIMAS (ES) 2022/540
         2022 m. balandžio 1 d.
         kuriuo sudaromas pagal Europos Parlamento ir Tarybos reglamentą (ES) 2019/787 saugomų geografinių nuorodų, dėl kurių pagal Europos Parlamento ir Tarybos reglamento (ES) 2019/1753 2 straipsnį turi būti teikiamos tarptautinės registracijos paraiškos, sąrašas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. spalio 23 d. Europos Parlamento ir Tarybos reglamentą (ES) 2019/1753 dėl Sąjungos veiksmų prisijungus prie Lisabonos susitarimo dėl kilmės vietos nuorodų ir geografinių nuorodų Ženevos akto (1), ypač į jo 2 straipsnio 3 dalį,
         kadangi:
         
                     (1)
                  
                  
                     Lisabonos susitarimo dėl kilmės vietos nuorodų ir geografinių nuorodų Ženevos aktas (2) (toliau – Ženevos aktas) yra tarptautinis susitarimas, pagal kurį Susitariančiosios Šalys įgyvendina kilmės vietos nuorodų ir geografinių nuorodų abipusės apsaugos sistemą;
                  
               
                     (2)
                  
                  
                     priėmus Tarybos sprendimą (ES) 2019/1754 (3) dėl Sąjungos prisijungimo prie Ženevos akto, 2019 m. lapkričio 26 d. Sąjunga deponavo prisijungimo prie Ženevos akto dokumentą. Sąjungos prisijungimas prie Ženevos akto įsigaliojo 2020 m. vasario 26 d. Sąjunga buvo penktoji prie Ženevos akto prisijungianti Susitariančioji Šalis, todėl Ženevos aktas pagal jo 29 straipsnio 2 dalį įsigaliojo tą pačią dieną;
                  
               
                     (3)
                  
                  
                     pagal Ženevos akto 5 straipsnio 1 ir 2 dalis, kiekvienos Ženevos akto Susitariančiosios Šalies kompetentingos institucijos gali teikti kilmės vietos nuorodų ar geografinių nuorodų tarptautinės registracijos paraiškas Pasaulinės intelektinės nuosavybės organizacijos Tarptautiniam biurui, kuris jas įregistruoja Tarptautiniame registre. pagal Ženevos akto 9 straipsnį, atlikusios konkrečią tikrinimo procedūrą ir atsižvelgdamos į jos rezultatus kitos Susitariančiosios Šalys gali nuspręsti, ar tai kilmės vietos nuorodai arba geografinei nuorodai suteikti apsaugą savo teritorijoje;
                  
               
                     (4)
                  
                  
                     remiantis Reglamento (ES) 2019/1753 1 straipsnio 2 dalimi, tame reglamente ir pagal jį priimtuose aktuose terminas „geografinės nuorodos“ apima geografines nuorodas, kaip apibrėžta Europos Parlamento ir Tarybos reglamente (ES) 2019/787 (4);
                  
               
                     (5)
                  
                  
                     pagal Reglamento (ES) 2019/1753 2 straipsnio 1 dalį, Sąjungai prisijungus prie Ženevos akto, o vėliau – reguliariai Komisijai, kaip Sąjungos kompetentingai institucijai, suteikiami įgaliojimai Tarptautiniam biurui teikti Sąjungos kilmės vietos nuorodų ir geografinių nuorodų tarptautinės registracijos paraiškas;
                  
               
                     (6)
                  
                  
                     2021 m. spalio–lapkričio mėn. valstybės narės pagal Reglamento (ES) 2019/1753 2 straipsnio 2 dalį Komisijai pateikė tris prašymus Tarptautiniame registre registruoti valstybių narių teritorijos kilmės geografines nuorodas, kurios saugomos pagal Reglamentą (ES) 2019/787;
                  
               
                     (7)
                  
                  
                     dėl pavadinimų, saugomų pagal Reglamentą (ES) 2019/787 kaip geografinės nuorodos, turėtų būti pateiktos jų registravimo kaip geografinės nuorodos Tarptautiniame registre paraiškos;
                  
               
                     (8)
                  
                  
                     todėl turėtų būti sudarytas valstybių narių teritorijos kilmės geografinių nuorodų, kurios Sąjungoje saugomos pagal Reglamentą (ES) 2019/787 ir dėl kurių valstybės narės Komisijos prašo pateikti tarptautinės registracijos paraiškas, sąrašas;
                  
               
                     (9)
                  
                  
                     šiame sprendime nustatytos priemonės atitinka Spiritinių gėrimų komiteto nuomonę,
                  
               NUSPRENDĖ:
         
            Vienintelis straipsnis
            Šio sprendimo priede pateikiamas pagal Reglamentą (ES) 2019/787 sudarytas saugomų geografinių nuorodų, dėl kurių Komisija turi pateikti tarptautinės registracijos paraiškas, sąrašas.
         
         
            Priimta Briuselyje 2022 m. balandžio 1 d.
            
               
                  Komisijos vardu
               
               Janusz WOJCIECHOWSKI
               
                  Komisijos narys
               
            
         
         
            (1)  OL L 271, 2019 10 24, p. 1.
         
            (2)  OL L 271, 2019 10 24, p. 15.
         
            (3)  2019 m. spalio 7 d. Tarybos sprendimas (ES) 2019/1754 dėl Europos Sąjungos prisijungimo prie Lisabonos susitarimo dėl kilmės vietos nuorodų ir geografinių nuorodų Ženevos akto (OL L 271, 2019 10 24, p. 12).
         
            (4)  2019 m. balandžio 17 d. Europos Parlamento ir Tarybos reglamentas (ES) 2019/787 dėl spiritinių gėrimų apibrėžties, apibūdinimo, pateikimo ir ženklinimo, spiritinių gėrimų pavadinimų naudojimo pateikiant ir ženklinant kitus maisto produktus, spiritinių gėrimų geografinių nuorodų apsaugos ir žemės ūkio kilmės etilo alkoholio ir distiliatų naudojimo gaminant alkoholinius gėrimus, kuriuo panaikinamas Reglamentas (EB) Nr. 110/2008 (OL L 130, 2019 5 17, p. 1).
      
      
         
            PRIEDAS
            Geografinių nuorodų, kurios saugomos Sąjungoje pagal Reglamentą (ES) 2019/787 (geografinės nuorodos) ir dėl kurių pagal Reglamento (ES) 2019/1753 2 straipsnį turi būti teikiamos tarptautinės registracijos paraiškos, sąrašas
            Bulgarija
            
                        —
                     
                     
                        Стралджанска Мускатова ракия/Мускатова ракия от Стралджа/Straldjanska Muscatova rakya/Muscatova rakya from Straldja (GN)
                     
                  
                        —
                     
                     
                        Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol (GN)
                     
                  Graikija
            
                        —
                     
                     
                        Τσίπουρο Τυρνάβου/Tsipouro of Tyrnavos (GN)